-ያሁኑን ጉባኤ የምታስተናግደው ብራዚል የሚደረጁትን ሀገሮች በማስተባበር፣ በእነርሱው መካከል ብቻ አንድ የንግድ ውይይት እንዲፈጠርና ይህም ከዓለም ንግድ ድርጅት ድርድሮች ጎን እንዲካሄድ ለማድረግ ነው የምትሻው። በዚሁ የንግድ ድርድር ረገድ ብራዚል የምታደርገው ጥረት፥ እጅግ ጠንካራ ሆነው ከሚታዩት የሚደረጁ ሀገሮች መካከል የ፳ዎቹን ቡድን ለመመሥረት አስችሏታል። የዚሁ ቡድን-፳ አባላት አርጀንቲና፣ ብራዚል፣ ቦሊቪያ፣ ቺሌ፣ ቻይና፣ ኩባ፣ ግብጽ፣ ሕንድ፣ ኢንዶኔዥያ፣ ሜክሲኮ፣ ናይጀሪያ፣ ፓኪስታን፣ፓራጓይ፣ ፊሊፒን፣ ደቡብ አፍሪቃ፣ ታንዛኒያ፣ ታይላንድ፣ ቬኔዙኤላ እና ዚምባብዌ ናቸው። የደቡባውያን ስብስብ የሚሰኘው ቡድን-፳ የዓለም ንግድ ድርጅት ድርድር በሚካሄድበት ጊዜ በሐብታሞቹ ወይም በሰሜናውያኑ መንግሥታት ላይ ግፊት በማበርከት፣ እነዚያው መንግሥታት ለግብርና ዘርፋቸው የሚሰጡትን የፊናንስ ድጎማ እንዲሰርዙት ወይም እንዲያሳንሱት የማድረግ ዓላማ ነው ያለው።
